Idrettskolen 2019/2020

Velkommen til Erdal idrettsskole! Dette informasjonsskrivet inneholder informasjon om treningstider, terminliste, vedtekter, innbetaling og kontaktpersoner.

· Treningstider: Torsdager

Kl. 17-18: 3-5 år
Kl. 18-19: 5-7 år  

Det er bading i terapibadet hver 4.uke – OBS tidspunkt kl.17-18! 




· Organisering

Det er frivillige foreldre som har hovedansvar for aktivisering i hallen. Vi har engasjert oss fordi vi ønsker å opprettholde tilbudet barna har om aktivitet gjennom idrettsskolen. Men vi er ikke "lærde", og vi er avhengige av at foreldre er med på veiledning i oppgaver, hjelpe til gjennom timen og rydde etterpå – en fin anledning til å ha det gøy sammen! 

En vanlig økt i hall består av en presentasjonsrunde av barna for å bli litt kjent, fulgt av organisert oppvarming/ lek. Etter dette tar vi frem baller, leker og utstyr og lar barna leke fritt. De siste 10 minuttene bruker vi på en samlet avslutningsaktivitet og rydding.

I bassenget er det ingen styrt aktivitet, og dette er kun for medlemmer av idrettsskolen med følge av hver sin voksen. Max antall i bassenget er 30 personer (15 barn+15 foreldre). Det er dessverre ikke mulig for søsken å bli med dersom de ikke er registrert som medlem på idrettskolen. Viktig at alle dusjer uten badetøy før en går i bassenget.

· Vedtekter

§1 Formål
Idrettskolen organiserer idrettsaktiviteter for barn i aldersgruppen 3 til 7 år pr 2019.  Gjennom allsidig tilbud skal det legges vekt på stimulering og utvikling av barnas fysiske, psykiske og sosiale evner.  Aktivitetene skal være varierte og gi tilbud om innføring i flere idretter.

§2 Organisatorisk tilknytning
Erdal idrettsskole er undergruppe av Erdal Idrettslag.

§3 Deltakere
Erdal Idrettsskole skal være et åpent tilbud for alle barn i aldersgruppen bestemt i §1.  Det er frivillige foreldre som styrer aktivitetene i hallen. Foresatte har ansvar for barnets sikkerhet i hall, det er ikke mulig for den frivillige å ivareta dette. Deltakelse i basseng er på eget ansvar og risiko, det er ikke noe styrt aktivitet i bassenget
§4 Opptak   
Idrettsskoleåret følger det ordinære skoleåret.  En trenger ikke å sende søknad om deltakelse ved idrettsskolen. Første gangs oppmøte skal foregå i hallen i grendahuset. Det må være betalt kontigent før bading i basseng. 
§5 Deltakeravgift
Deltakeravgiften fastsettes av årsmøtet i Erdal IL og betales forskuddsvis.  Den er pr i dag 400 kr pr år (skoleår). Deltakere som starter før 1. februar betaler full avgift.  Deltakere som starter etter denne dato betaler halv deltakeravgift. Barn som er medlem av fotballgruppen betaler kontigent til denne, og skal ikke betale til idrettsskolen.
§6 Fotografering
Det er ikke tillatt å fotografere av hensyn til andre deltakeres rett til anonymitet. Det er ønskelig at ikke noen blir avbildet uten å ha gitt sitt samtykke.
§7 Forsikring
Barna som er registrert på medlemslisten til idrettsskolen og har betalt kontingent er medlemmer av Erdal IL. Når de deltar i organisert aktivitet i klubbens regi, er de dermed forsikret gjennom Gjensidige barneidrettsforsikring. Dere kan lese mer om dette her: https://www.idrettsforbundet.no/klubbguiden/forsikring/
· Registrering
Alle må registrere seg på en liste tatt med av ledere av idrettskolen. Man MÅ møte i hallen i grendahuset første gang (ikke i bassenget).

· Betaling
Forhåpentligvis er idrettskolen noe for deg! I så fall bes du betale en kontingent på 400 kroner (200 kr ved oppstart etter 1. februar) til kontonummer 36245351008. Husk å merke innbetalingen med ditt barns navn.  Velkommen!!

Minner om at Erdal idrettslag har inngått avtale med Askøy kommune om å forplikte seg i arbeidet med å minske barnefattigdom og redusere konsekvensene av det å vokse opp i lavinntektsfamilier. Lavinntektsfamilier kan få dekket kostnader til medlemsavgifter og idrettsutstyr. Ta kontakt med Erdal idrettslag ved leder på post@erdal-il.no for å søke om fritak fra kontingent.
